छात्रावास : अव्यवस्थाएं देखी तो कर दिया घेराव
जीवाजीराव छात्रावास में अव्यवस्थाओं से परेशान छात्रों का आक्रोश आखिरकार फूट ही गया। यहां रहने वाले विद्यार्थियों ने अभाविप के पदाधिकारियों को समस्याएं बताई तो अभाविप ने छात्रावास का घेराव कर दिया। परिषद के पदाधिकारियों ने नारेबाजी कर 10 दिन में व्यवस्थाएं नहीं सुधरने पर आंदोलन की चेतावनी दी।
मंगलवार सुबह 11.30 बजे अभाविप प्रदेश सहमंत्री आयुष कोठारी, नगरमंत्री लोकेश चांगल, विकास खंड संयोजक शुभम् शर्मा, आकाश नैनवाया, मनीष शर्मा सहित कई पदाधिकारियों ने छात्रावास में पनप रही समस्या के बारे में छात्रावास अधीक्षक रमेश जायसवाल से बात की। 10 दिन में व्यवस्था सुधारने का अल्टीमेटम दिया। पदाधिकारियों ने चेतावनी देते हुए कहा अगर व्यवस्था नहीं सुधरी तो आंदोलन किया जाएगा। विद्यार्थियों ने बताया छात्रावास में न तो पीने के पानी की उचित व्यवस्था है और न ही सफाई पर ध्यान दिया जा रहा है। सुविधाघर की हालत महीनों से खराब है। रात की सुरक्षा भगवान भरोसे है। कई बार छात्रावास से विद्यार्थियों का सामान चोरी हो चुका है। बारिश में कमरों की छत से पानी टपकता है। परिसर में उगी झाड़ियों में जहरीले जंतु आए दिन छात्रावास के कमरों में घुस जाते हैं। छात्रावास में 40 विद्यार्थियों की क्षमता है। वर्तमान में 32 छात्र हैं। अव्यवस्थाओं से परेशान होकर कई छात्र बीच में ही चले गए। प्रति छात्र सालाना 6 हजार रुपए किराये के रूप में वसूलने के बाद भी हालात नहीं सुधर रहे।
यहां के छात्र रहते हैं- नीमच शहर, चचौर, अड़मालिया, रामपुरा, नलवा, मनासा, आंत्री, जीरन सिंगोली, जाट, रतनगढ़ आदि गांव।
सुविधाओं के लिए प्रयास कर रहे हैं- जीवाजीराव छात्रावास अधीक्षक रमेश जायसवाल ने बताया छात्रावास में बेहतर सुविधाएं मिलें, इसके प्रयास कर रहे है। पेयजल की व्यवस्था, सुविधाघर ठीक करने व बाउंड्रीवॉल निर्माण का प्रोजेक्ट बनाया है। कुछ कमरे खराब हैं, उन्हें सुधारा जाएगा।
विद्यार्थियों ने बताई समस्या
छात्रावास में दो साल से रह रहे हैं। मूलभूत सुविधाएं नहीं मिल रही हैं। पीना का पानी आधा किमी दूर जाकर लाना पड़ता है। कमरे में लगे पंखे भी खराब हैं। नीलेश धनगर, कुंडला।
सुविधाघरों में काफी गंदगी है। छात्रावास प्रबंधन से कई बार कहा लेकिन सुनवाई नहीं हो रही। छात्र अव्यवस्था के कारण किराया का कमरे लेकर रह रहे हैं। संतोष धनगर, नलवा
छात्रावास अधीक्षक को कई बार परेशानी बताई लेकिन वे सीधे मुंह बात नहीं करते। कहते हैं- तुम्हारे लिए क्या एसी लगवाएं। खेल सामग्री भी नहीं मिलती है। शुभम् गुर्जर, अडमालिया
छात्रावास अधीक्षक जायसवाल को समस्या बताते प्रदेश सहमंत्री कोठारी व अन्य।
hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva bho_Deva